SUT-rektor toe ook rugbykenner | Netwerk24
Deur Marnus Kok 05 Junie 2020 09:22
Jan Kotze het vanjaar vir die Ixias in die Varsitybeker-reeks uitgeblink. Foto: Verskaf
Die 22-jarige Jan Kotze, 'n losvoorspeler, was vanjaar 'n uitblinker vir die Ixias in die studentereeks en het veral met sy inklimspel die oog getref.
Nadat hy in 2015 aan die Hoër Volkskool Heidelberg gematrikuleer het, het hy hom by die Valke aangesluit. Die volgende jaar is Kotze, wat toe ook die stelskopwerk vir sy span behartig het, as die unie van die Oos-Rand se Junior Speler van die Jaar aangewys.
Prof. Henk de Jager, deesdae rektor en visekanselier van die Sentrale Universiteit vir Tegnologie (SUT) en self 'n kranige rugbyspeler in sy jong dae, het destyds 'n wedstryd van die Valke se o.20-span bygewoon.
De Jager se talente is nie net beperk tot die akademie nie. Hy het aan die HTS Upington (deesdae bekend as Hoërskool Duineveld) gematrikuleer en was in 1982 kaptein en slot van Noordwes-Kaap se Cravenweekspan.
Prof. Henk de Jager, rektor en visekanselier van die Sentrale Universiteit vir Tegnologie. Foto: André Damons
Hy was so beïndruk deur Kotze se spel dat hy ná die wedstryd op 'n geselligheid iemand wat saam met hom aan tafel gesit het, gevra het om hy dié speler ken. Soos die geluk dit wou hê, was dit Kotze se pa, Jannie. Hy het gevra of hy sy seun se CV vir De Jager kan stuur.
De Jager het later Kotze se CV aan Skillie Bester, spanbestuurder van die Ixias, gegee en gevra of hy van die jong speler bewus is. Bester het die jong Kotze geken, aangesien hy en Jannie van graad een tot matriek saam op skool in Bloemfontein was. Kort voor lank het Kotze sy onderwysstudie aan SUT begin.